b'\n_START_ARTICLE_\nComarnic\n_START_SECTION_\nA\xc8\x99ezare\n_START_PARAGRAPH_\nOra\xc8\x99ul se afl\xc4\x83 \xc3\xaen valea Prahovei, \xc3\xaen nord-vestul jude\xc8\x9bului. Localitatea sa principal\xc4\x83 se afl\xc4\x83 pe malul st\xc3\xa2ng al Prahovei, \xc3\xaen vreme ce pe malul drept exist\xc4\x83 mai multe dintre localit\xc4\x83\xc8\x9bile rurale componente. Este str\xc4\x83b\xc4\x83tut de \xc8\x99oseaua na\xc8\x9bional\xc4\x83 DN1, care leag\xc4\x83 Ploie\xc8\x99tiul de Bra\xc8\x99ov. La Comarnic, din acest drum se ramific\xc4\x83 DJ101S, care duce spre Sec\xc4\x83ria \xc8\x99i Valea Doftanei, precum \xc8\x99i DJ101R, care duce spre Breaza, pentru a reveni apoi \xc3\xaen acela\xc8\x99i DN1._NEWLINE_Prin ora\xc8\x99 trece calea ferat\xc4\x83 Ploie\xc8\x99ti-Bra\xc8\x99ov, pe care este deservit de gara Comarnic \xc8\x99i de haltele Posada \xc8\x99i Valea Larg\xc4\x83.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia ora\xc8\x99ului Comarnic se ridic\xc4\x83 la 11.970 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 13.378\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (97,34%). Pentru 2,56% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (97,08%). Pentru 2,57% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83._NEWLINE_Comarnic - evolu\xc8\x9bia demografic\xc4\x83_NEWLINE_Date: Recens\xc4\x83minte sau birourile de statistic\xc4\x83 - grafic\xc4\x83 realizat\xc4\x83 de Wikipedia\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, Comarnicul era o comun\xc4\x83 rural\xc4\x83, format\xc4\x83 din 9 c\xc4\x83tune: Comarnic(Vatra Satului), Poiana, Ghiose\xc8\x99ti, Podul V\xc3\xa2rtos, Podul Neagului, Posada, Podul Lung, Podul Corbului \xc8\x99i Sec\xc4\x83ria totaliz\xc3\xa2nd 4365 de locuitori, \xc8\x99i aflat\xc4\x83 \xc3\xaen plaiul Pele\xc8\x99ul din jude\xc8\x9bul Prahova. Avea o \xc8\x99coal\xc4\x83 mixt\xc4\x83 din 1865, \xc3\xaen 1892 \xc3\xaenv\xc4\x83\xc8\x9b\xc3\xa2nd acolo 161 de copii (din care 35 de fete); dou\xc4\x83 biserici (una \xc3\xaen Comarnic, zidit\xc4\x83 de familia Bibescu \xc3\xaen 1815, \xc8\x99i una \xc3\xaen Podul Neagului zidit\xc4\x83 de logof\xc4\x83tul P\xc3\xa2rvul Cantacuzino \xc8\x99i de tat\xc4\x83l s\xc4\x83u, \xc3\xaen 1661). Pe l\xc3\xa2ng\xc4\x83 acestea, \xc3\xaen comun\xc4\x83 existau pe r\xc3\xa2ul Prahova 3 mori, dou\xc4\x83 fier\xc4\x83straie \xc8\x99i 2 fabrici de var hidraulic._NEWLINE_Localitatea principal\xc4\x83 s-a extins \xc8\x99i a inclus o mare parte din satele componente, \xc3\xaen 1925 figur\xc3\xa2nd \xc3\xaen Anuarul SOCEC doar 6 sate: Comarnic, Ghiose\xc8\x99ti, Podu Cerbului, Poiana, Posada \xc8\x99i Sec\xc4\x83ria. Satul Sec\xc4\x83ria s-a separat \xc3\xaen 1931, form\xc3\xa2nd o comun\xc4\x83 separat\xc4\x83. \xc3\x8en 1938 comuna era inclus\xc4\x83 \xc3\xaen plasa Sinaia din jude\xc8\x9bul Prahova. \xc3\x8en 1950, a fost inclus\xc4\x83 \xc3\xaen raionul C\xc3\xa2mpina din regiunea Prahova, iar apoi regiunea Ploie\xc8\x99ti. \xc3\x8en 1968 a fost declarat ora\xc8\x99 \xc8\x99i inclus \xc3\xaen jude\xc8\x9bul Prahova, av\xc3\xa2nd doar cele 5 localit\xc4\x83\xc8\x9bi \xe2\x80\x94 cea principal\xc4\x83, plus Ghio\xc8\x99e\xc8\x99ti, Podu Lung, Poiana \xc8\x99i Posada.\n_START_SECTION_\nMonumente istorice\n_START_PARAGRAPH_\n\xc3\x8en ora\xc8\x99ul Comarnic se afl\xc4\x83 biserica \xe2\x80\x9eSf\xc3\xa2nta Treime\xe2\x80\x9d a fostului schit Lespezi (1661\xe2\x80\x931675, cu refaceri \xc3\xaen 1798 \xc8\x99i 1819), monument istoric de arhitectur\xc4\x83 de interes na\xc8\x9bional, aflat \xc3\xaen localitatea component\xc4\x83 Posada._NEWLINE_\xc3\x8en rest, alte dou\xc4\x83zeci \xc8\x99i trei de obiective din ora\xc8\x99 sunt incluse \xc3\xaen lista monumentelor istorice din jude\xc8\x9bul Prahova ca monumente de interes local. Unul dintre ele este clasificat ca monument memorial sau funerar: o cruce de pomenire, din piatr\xc4\x83, dat\xc3\xa2nd din 1741, aflat\xc4\x83 la marginea \xc8\x99oselei spre Sinaia, \xc3\xaen localitatea Posada. Celelalte sunt clasificate ca monumente de arhitectur\xc4\x83: ansamblul urban (mijlocul secolului al XIX-lea\xe2\x80\x93\xc3\xaenceputul secolului al XX-lea); casele cu parter comercial Al. Negulescu (1879), Ticu, Iancu Com\xc8\x99escu (1890), Anica Bunghez, Marian N\xc4\x83sulea (1900), B\xc4\x83diceanu, Ion Voiculescu (sf\xc3\xa2r\xc8\x99itul secolului al XIX-lea), Marin Voiculescu (1920), conacul George Valentin Bibescu (1878); casele George Valentin Bibescu (1890), Elena Dumitrescu (1895), Ion Arbore (1899), Emilian Piciorea, Ion Dr\xc4\x83g\xc4\x83nescu (1900) Al. Machedon, Aurel N\xc4\x83stase, Elena Nicolae (sf\xc3\xa2r\xc8\x99itul secolului al XIX-lea), Elena Buliga, Mihai Dumitrescu (1910), Paraschiva Cre\xc8\x9bu (1924) \xc8\x99i dr. Constantin Cr\xc4\x83san (1930).\n_START_SECTION_\nPersonalit\xc4\x83\xc8\x9bi\n_START_PARAGRAPH_\nDe-a lungul timpului au trecut \xc8\x99i au locuit \xc3\xaen acest ora\xc8\x99 pictorul Nicolae Grigorescu, scriitorul Ion Luca Caragiale, poetul Simion Stolnicu (liceul din ora\xc8\x99 purt\xc3\xa2ndu-i numele)._NEWLINE_De numele acestui ora\xc8\x99 de munte se leag\xc4\x83 \xc8\x99i o parte din saga familiei Bibescu. Martha Bibescu a iubit aceste meleaguri, fapt pentru care \xc8\x99i-a construit o re\xc8\x99edin\xc8\x9b\xc4\x83 pe domeniul pe care familia \xc3\xael de\xc8\x9binea la Comarnic. \xc3\x8en prezent, aceast\xc4\x83 structur\xc4\x83  g\xc4\x83zduie\xc8\x99te actualul Muzeu Cinegetic Posada.'